钦定古今图书集成/理学汇编/学行典/第200卷 > 韦起宗
## 钦定古今图书集成/理学汇编/学行典/第200卷 > 韦起宗

按《泉州府志》：“韦起宗，晋江儒士，生有至性。三岁丧父，
见母蔡怀毒欲殉，跬步不离侧。稍长，哀毁，思父，竭力
事母。母病，吁天祈代，求旌母节，历三十七年，悲悒丧
明。及旌，目复视。母没，既葬，庐于墓侧。痛丧父未胜衰，
追服如初。将葬母，淫雨浃旬，袒哭雨中，天为霁。岁尝
苦蝗，傍坟木尽槁，抱树而泣，蝗不入界，一日暴雨，有”
白衣人呼之出，起宗出，庐遂坏。六载始易麻。旋即居
庐筑坟，嘱诸子勿易他处。卒年七十六。临终无他语，
但呼母曰：“天旌至矣。”其终身慕如此。国人称曰“韦孝
子。”有司易里名曰节孝。没后数十年，里遭回禄，故居
两邻煨尽，旌节坊独存。人谓孝感天地，即地下犹有
灵也。万历二十八年，御史具题，诏旌其孝。